
Thomas Froidmont: Hodoeporicon et pericula Margarite Iherosolimitane

Dolgozatomban a XII. században élt ciszterci szerzetes, Froidmont-i Tamás (Thomas de Froidmont) Hodoeporicon et pericula Margarite Iherosolimitane (Jeruzsálemi Margit utazása és megpróbáltatásai) című művét elemzem, amelyben a szerző nővérének, Beverley-i Margitnak (Margaret of Bevelrey) életéről írt. Beverley-i Margit a XII. század végén zarándokként indult a Szentföldre, azonban Jeruzsálem 1187. évi ostromakor részt kellett vennie a város védelmében, ezután pedig három alkalommal szaracén fogságba került. A mű irodalmi és történelmi hátterének bemutatására elsőként a szerző életrajzát, a szöveghagyományt és a műfajt ismertetem, majd pedig a zarándoklatok és keresztes háborúk összefüggéseit tekintem át, kiemelve Jeruzsálem 1187. évi ostromát és elestét, valamint a harmadik keresztes háború eseményeit. Dolgozatom fő részében részletesen elemzem a mű szerkezetét, valamint arra keresem a választ, hogy vajon milyen írói szándékok vezérelhették a szerzőt e különleges mű megírásában, és mi állhat a mű megszületésének hátterében. A szerző tudatosan törekedett arra, hogy a bibliai utalásokkal és párhuzamokkal, a legendás és csodás elemekkel, valamint a szentéletrajzokból átvett párhuzamokkal szinte szentként ábrázolja nővérét, Margitot. Az lehetett a célja ezzel, hogy nővére hírnevét és becsületét helyreállítsa és megvédje, ugyanis a muszlim fogságból hazatérő nőket megbélyegezték, és tisztátalannak tartották. Margit számára az egyetlen remény a kolostori élet volt, ezért litterátus fivére írói tehetségéhez folyamodott, hogy – vélhetően irodalmi patrónusa előtt is támogatást nyerve – kieszközölje nővére számára a kolostorba való belépést és az ottani megmaradását.



